Slovačka
Slovačka (slovački: Slovensko), zvanično Slovačka Republika (slovački: Slovenská republika), jest država u Srednjoj Evropi. Na sjeverozapadu graniči s Češkom, jugozapadu s Austrijom, na jugu s Mađarskom na istoku s Ukrajinom i sjeveru s Poljskom. Glavni i najveći grad je Bratislava. Zvanični jezik je slovački (slovenský jazyk) koji pripada grupi slavenskih jezika. Nezavisnost je stekla 1. januara 1993. nakon mirne disolucije bivše Čehoslovačke. Od 29. marta 2004. članica je NATO-a, a od 1. maja iste godine i članica Evropske unije. Osim toga, Slovačka je članica mnogih međunarodnih organizacija kao što su: Ujedinjene nacije, Organizacija za ekonomsku saradnju i razvoj, Svjetska trgovinska organizacija i drugih.